21/07/2016 | Administración LocalMunicipal
Malpica de Bergantiños
Secretaría
Anuncio de aprobación definitiva do PEF do Concello de Malpica de Bergantiiños

ANUNCIO DE APROBACIÓN DEFINITIVA DO PLAN ECONÓMICO FINANCEIRO 2016-2017 Aprobado polo Pleno desta Corporación, en sesión extraordinaria celebrada o 16 de xuño de 2016, o Plan Económico Financeiro do Concello de Malpica de Bergantiños e en cumprimento do disposto no artigo 26.1 do R. D. 1463/2007, de 2 de novembro, publícase o texto íntegro do mesmo no Boletín Oficial da Provincia a efectos exclusivamente informativos segundo se recolle no mencionado artigo: “PLAN ECONÓMICO-FINANCEIRO DO CONCELLO DE MALPICA DE BERGANTIÑOS PARA O PERÍODO 2016/2017 1. INTRODUCCIÓN. O artigo 3 da Lei orgánica 2/2012, de 27 de abril, Estabilidade Orzamentaria e Sustentabilidade Financeira (LOEPSF) regula, con carácter xeral, o principio de estabilidade orzamentaria, e ven a establecer que “a elaboración, aprobación e execución dos orzamentos que afecten aos gastos ou ingresos dos distintos suxeitos comprendidos no ámbito de aplicación desta Lei realizarase nun marco de estabilidade orzamentaria, coherente coa normativa europea” e defínese a estabilidade orzamentaria das administracións públicas como a situación de equilibrio ou superávit estrutural. O artigo 11 desa norma, ven a instrumentar ese principio ao fixar que tanto a elaboración como a aprobación e a execución dos orzamentos e demais actuacións que afecten aos gastos ou ingresos das administracións públicas someteranse ao mesmo. A mesma LOEPSF regula a regra de gasto no seu artigo 12 entendendo por tal que a variación do gasto computable das corporacións locais non poderá superar a taxa de referencia do crecemento do Produto Interior Bruto (PIB) de medio prazo da economía española. Esa taxa de referencia a ter en conta, a efectos de calcular a regra de gasto, foi do 1,3% para o ano 2015, 1,8% para o exercicio 2016 e o 2,2% no 2017, segundo o acordo adoptado polo Consello de Ministros o día 10/07/2015, e polo cal se fixan os obxectivos de estabilidade orzamentaria e débeda pública para o conxunto das administración públicas. O artigo 21 LOEPSF, modificado pola Lei orgánica 9/2013, de 20 de decembro, de control da débeda comercial no sector público, indica que en caso de incumprimento do obxectivo de estabilidade orzamentaria, do obxectivo de débeda pública ou da regra de gasto, a Administración incumpridora formulará un plan económico-financeiro que permita no ano en curso e no seguinte o cumprimento desas tres regras fiscais co contido e alcance previstos nese artigo. No informe da intervención municipal relativo á avaliación do cumprimento do obxectivo de estabilidade orzamentaria, da regra de gasto e do límite de débeda na liquidación do orzamento do ano 2015 conclúese que o Concello de Malpica de Bergantiños cumpre co obxectivo de estabilidade orzamentaria e co límite de débeda pero incumpre a regra de gasto. En consecuencia, deberán aplicarse as medidas reguladas nos artigos 21 e 23 da LOEPSF, que consisten básicamente na elaboración dun plan económico-financeiro que permita no ano en curso e o seguinte (2016 e 2017) o cumprimento da regra de gasto. Por último, cómpre lembrar que con ocasión da aprobación do orzamento do exercicio 2016 este concello cumpre co obxectivo de estabilidade orzamentaria, coa regra de gasto para 2016 e co límite de débeda.2. PROCEDEMENTO PARA A ELABORACIÓN E APROBACIÓN DO PLAN ECONÓMICO-FINANCEIRO. Segundo o previsto no artigo 23 da LOEPSF os plans económico financeiros elaborados polas corporacións locais deberán ser aprobados polo Pleno municipal, tendo en conta a aplicación do seguinte calendario: 1.º) O plan deberá ser presentado ante o Pleno municipal no prazo máximo dun mes dende que se constate o incumprimento. Neste caso, a resolución de alcaldía na que se aproba a liquidación do orzamento do exercicio 2015, acompañada do informe de intervención, ten data de 16 de maio de 2016. En consecuencia a data máxima para presentar o plan ao Pleno municipal sería o 16 de xuño do presente ano.2.º) O plan deberá ser aprobado polo Pleno municipal no prazo máximo de dous meses dende a súa presentación.3.º) A posta en marcha do plan non poderá exceder de tres meses dende a constatación do incumprimento.4.º) O plan deberá ser remitido á Comunidade Autónoma (no caso deste concello á Dirección Xeral de Política Financeira e Tesouro) así como á Comisión Nacional da Administración Local para o seu coñecemento.5.º) Este plan será obxecto da mesma publicidade que a establecida polas leis para os orzamentos da entidade.3. CONTIDO DO PLAN ECONÓMICO-FINANCEIRO. Segundo o artigo 21 da LOEPSF, o plan económico-financeiro conterá, como mínimo, a seguinte información: a) As causas do incumprimento do obxectivo de establecido ou, no seu caso, do incumprimento da regra de gasto. b) As previsións tendenciais de ingresos e gastos, baixo o suposto de que non se producen cambios nas políticas fiscais e de gastos. c) A descrición, cuantificación e o calendario de aplicación das medidas incluídas no plan, sinalando as partidas orzamentarias ou rexistros extraorzamentarios nos que se contabilizarán. d) As previsións das variables económicas e orzamentarias das que parte o plan, así como os supostos sobre os que se basean estas previsións, en consonancia co contemplado no informe ao que se fai referencia no apartado 5 do artigo 15. e) Unha análise de sensibilidade considerando escenarios económicos alternativos. Ademais do contido antes indicado, a Lei 27/2013, de 27 de decembro, de racionalización e sustentabilidade da Administración Local incluíu un novo artigo 116. bis na Lei 7/1985, de 2 de abril, reguladora das Bases de Réxime Local (LBRL) que ven a establecer no seu apartado segundo o contido adicional que o plan debe presentar, debendo incluír a lo menos algunha das seguintes medidas: a) Supresión das competencias que exerza a entidade local que sexan distintas das propias e das exercidas por delegación. b) Xestión integrada ou coordinada dos servizos obrigatorios que presta a Entidade Local para reducir custes. c) Incremento de ingresos para financiar os servizos obrigatorios que presta a Entidade Local para reducir os seus custes. d) Racionalización organizativa. e) Supresión de entidades de ámbito territorial inferior ao municipio que, no exercicio orzamentario inmediato anterior, incumpran co obxectivo de estabilidade orzamentaria ou co obxectivo de débeda pública ou que o período medio de pago a provedores supere en máis de trinta días o prazo máximo previsto na normativa de morosidade. f) Unha proposta de fusión cun municipio lindeiro da mesma provincia.3.1. Horizonte temporal do plan. O obxectivo deste plan económico-financeiro é lograr o cumprimento do obxectivo de estabilidade orzamentaria e da regra de gasto nos anos 2016 e 2017, de acordo co artigo 21.1 LOEPSF cando establece literalmente que “en caso de incumplimiento del objetivo de estabilidad presupuestaria, del objetivo de deuda pública o de la regla de gasto, la Administración incumplidora formulará un plan económico-financiero que permita en el año en curso y el siguiente el cumplimiento de los objetivos o de la regla de gasto (…)”. En consecuencia, este Concello, e así queda reflexado no presente plan, deberá volver á situación de equilibrio con data máxima o 31 de decembro de 2017, é dicir, con ocasión da liquidación do exercicio 2017. Este é, pois, o horizonte temporal deste plan.3.2. Ámbito subxectivo do plan. A. Axentes que constitúen a administración local, segundo establece o artigo 2.1 LOEPSF (“Corporacións Locais” en Contabilidade Nacional): Entidade local: Concello de Malpica de Bergantiños. Organismos autónomos: ningún. Entes públicos dependentes que presten servizos ou produzan bens que non se financian maioritariamente con ingresos comerciais: ningún. B. Resto de unidades, sociedades e entes dependentes das entidades locais en virtude do artigo 2.2 da LOEPSF, entendendo o concepto ingreso comercial nos termos do Sistema Europeo de Contas Nacionais e Rexionais (SEC 95). Sociedade Mercantil: ningunha.3.3. Causas do incumprimento da regra de gasto (artigo 21.2 a) da LOEPSF). A proposta ao Pleno desta Corporación da aprobación do presente plan económico-financeiro, de formulación obrigada, é consecuencia do resultado da avaliación do cumprimento da regra de gasto efectuado pola intervención municipal en relación ao expediente da liquidación do exercicio 2015, concretamente no que se refire ao incumprimento do límite da regra de gasto para o exercicio 2015. Segundo o informe de intervención de data 12 de maio de 2016 a liquidación do orzamento do ano 2015 non cumpre coa regra de gasto posto que o gasto computable do ano 2015 é superior ao límite da regra de gasto en un importe que ascende a 692.335,36 €. O incumprimento da regra de gasto responde principalmente a o un incremento do gasto executado con respecto ao ano 2014 no capítulo 2 de gastos (bens e servizos correntes), 4 (transferencias correntes), 6 (investimentos reais) e 7 (transferencias de capital). O capítulo 7 recolle a achega municipal para a construción da Escola Infantil de Cerqueda, que ascendeu a 158.674,40 €. Trátase dun gasto puntual e non está previsto efectuar outro similar nos vindeiros anos. Respecto ás transferencias correntes houbo un incremento en 17.871,89 € nas destinadas a actividades culturais e deportivas debido xa que foron incluídas algunhas subvencións procedentes do ano 2014. O gasto executado do capítulo 6 incrementouse en 37.350,55 € por aqueles investimentos sen financiamento por subvencións ou transferencias e responden a necesidades non aprazables relacionadas co mantemento das vías e infraestruturas públicas. A isto se engade que no 2014 calculáronse 226.000 € en investimentos financeiramente sostibles que non houbo no 2015. No capítulo 2 de gasto houbo aplicacións onde as obrigas recoñecidas netas foron notablemente superiores respecto ás do ano 2014, destacando especialmente os conceptos 20 (arrendamentos), 21 (reparacións, mantemento e conservación) e 22 (materiais, subministracións e outros). Aquelas aplicacións onde houbo incrementos estes alcanzaron un total de 166.561,12 € destacando os de atencións protocolarias, publicidade e propaganda, determinados traballos realizados por outras empresas e os da área de turismo. Como se pon de manifesto, o incumprimento da regra de gasto soamente mostra unha situación económica dende o exclusivo punto de vista dos gastos orzamentarios. No cálculo do límite de gasto soamente se teñen en conta os ingresos maiores ou menores derivados exclusivamente de cambios normativos (modificación dos tipos de gravame, das bonificacións fiscais, etc.) ben sexa a través das ordenanzas fiscais ou doutras normas estatais ou autonómicas que afecten ao tributos municipais. Por esta razón non inflúen na regra de gasto os maiores ingresos non financeiros obtidos no 2015 con respecto ao 2014 e que teñen o seu reflexo no cumprimento do principio de estabilidade orzamentaria obténdose na liquidación do ano 2015 unha capacidade de financiamento de 315.868,27 €. Así mesmo, o nivel de endebedamento a 31 de decembro de 2015 situouse no 5,92 %, porcentaxe considerablemente inferior aos límites do artigo 53 Texto Refundido da Lei de Facendas Locais (110 %) e da disposición adicional decimocuarta do Real Decreto-Lei 20/2011, de 30 de decembro (75%). Para realizar un diagnóstico da situación actual, expóñense as magnitudes orzamentarias e económicas máis significativas dos tres últimos exercicios liquidados, a través das cales se pon de manifesto a situación orzamentaria e económico financeira actual deste Concello: Evolución dos gastos: Evolución dos ingresos: Ademais das cifras positivas do aforro neto e a estabilidade orzamentaria, pódese observar que o resultado orzamentario do ano 2015 ascendeu a 527.443,04 €, a cifra máis alta desde o ano 2007 así como a contía do remanente de tesouraría para gastos xerais, que alcanzou o importe de 656.070,81 €, o maior desde o 2008. Á vista deste datos conclúese que a evolución da situación económico-financeira do concello é positiva. Por tanto a causa que motiva o incumprimento da regra de gasto na liquidación do ano 2015 ten a súa orixe en determinados gastos dos cales soamente unha parte non ten un carácter puntual ou conxuntural. Por esa razón este plan económico-financeiro centrarase en ese tipo de gastos co fin de lograr a súa redución e racionalización para conseguir o cumprimento da regra de gasto no horizonte temporal antes indicado e manter ese obxectivo nos anos seguintes.3.4. Previsións tendenciais de ingresos e gastos (artigo 21.2 b) da LOEPSF). Dada a situación económica actual, formúlanse as seguintes previsións tendenciais de ingresos e gastos por capítulos para os anos 2016 e 2017, que son os anos de vixencia deste plan. De non atoparse ningunha medida das contempladas no plan, a estimación da liquidación dos orzamentos dos anos 2016 e 2017 arroxaría estes datos: A) EVOLUCIÓN PREVISTA PARA OS INGRESOS (estimación de dereitos recoñecidos netos a 31/12): B) EVOLUCIÓN PREVISTA PARA OS GASTOS (estimación de obrigas recoñecidas netas a 31/12): Estas estimacións tomaron como punto de partida as liquidacións dos anos 2013, 2014 e 2015. INGRESOS.–Efectuáronse estimacións a partir das medias do grado de execución dos anos 2013 a 2015 se ben realizando algúns axustes. Así, na elaboración das previsións iniciais do capítulo 1, concretamente do imposto sobre bens inmobles urbanos, tivéronse en conta a recadación derivada das altas por regularización catastral que corresponde aos catro últimos anos. Isto supón uns ingresos extraordinarios de aproximadamente 856.141,81 € o que explica que as previsións sobre a capacidade de financiamento (estabilidade orzamentaria) da liquidación do ano 2016 sexa elevadas (615.588,00 €). No capítulo 2, que recolle os ingresos derivados do ICIO, calculouse unha media dos anos 2013 a 2015 pero non se tiveron en conta ás devolucións do ano 2014, que deron lugar a uns dereitos recoñecidos netos negativos, dado que teñen un carácter circunstancial perturban esas medias. O capítulo 8 recolle as devolucións de anticipos a funcionarios. A súa contía prevese moi reducida e ao tratarse dun ingreso financeiro que non ten relevancia no cálculo da regra de gasto e a estabilidade orzamentaria, por esta razón estimouse con importe cero. Respecto ao capítulo 9, no 2016 recóllense os ingresos do PAI 2015 pendentes e a totalidade do PAI 2016. Non está previsto concertar operacións de endebedamento no ano 2017. GASTOS.–Tivéronse en conta os créditos iniciais e o grado de execución con respecto aos créditos definitivos nos capítulos 1 ao 6 nos anos 2013 a 2015. No capítulo 7, non se prevén gastos nos anos 2016 e 2017 dado que o realizado no ano 2015 foi puntual (achega Escola Infantil de Cerqueda). O capítulo 8 recolle gastos por anticipos a funcionarios. A súa contía estimouse con importe cero pola mesma razón que nos ingresos. Os pasivos financeiros calculáronse de acordo co plan de amortización da débeda. No 2016 está previsto amortizar o total pendente coa entidade Banco Pastor. No 2017 será a primeira cota do PAI 2015. Con estes datos, os obxectivos de estabilidade orzamentaria, regra de gasto e débeda pública quedarían como segue: Estímase un incumprimento na regra de gasto na liquidación do exercicio 2017. Por tanto as medidas a adoptar deben conducir principalmente a lograr o cumprimento da regra de gasto na liquidación de ese exercicio.3.5. Medidas concretas que se propoñen para o plan económico financeiro do concello de Malpica para o período 2016-2017(artigo 21.2 c) da LOEPSF e artigo 9.2 a) da orde HAP/2105/2012). Á vista das previsións tendenciais de ingresos e gastos que se acaban de analizar, as medidas a adoptar para conseguir o cumprimento dos principios da LOEPSF a 31/12/2017 aplicaranse na vertente do gasto dado que é na regra de gasto onde se constata o incumprimento, tanto na liquidación do ano 2015, que deu lugar á elaboración deste plan económico-financeiro, como na previsión da liquidación do ano 2017. En consecuencia, as medidas propostas, as cales se consideran coherentes coa variación interanual das previsións orzamentarias respectivas, son as seguintes: – Redución dos gastos do capítulo 2 (bens e servizos correntes).–Minoraranse os gastos en atencións protocolarias, publicidade e propaganda e de reparación e mantemento (partidas 226.01, 226.02 e artículo 21) polo importe en que se excederon no ano 2015 con respecto ao 2014. Efectuarase un uso máis racional do gasto, buscando mellores prezos e dando prioridade a aquelas actuacións que teñan unha maior repercusión para a veciñanza ou para os grupos mais vulnerables. Estímase una redución de 17.000 € no 2016 e 67.000 € no 2017. Inclúense tamén medidas de aforro enerxético para reducir o gasto en enerxía eléctrica (partida 221.00). Prevese unha minoración deste gasto de 10.000 € no ano 2016 e 40.000 € no 2017. – Gastos do capítulo 4 (transferencias correntes).–Non se prevé minorar ese gasto senón respectar mellor o principio de anualidade de xeito que as transferencias e subvencións non se acumulen dun exercicio a outro dando lugar a un maior gasto no exercicio no que se incorporan. Isto supón unha redución de 34.000 € no ano 2017 (partida 480.00). – Gastos do capítulo 6 (investimentos reais).–Prevese mellorar a planificación dos investimentos establecendo obxectivos para cada exercicio, limitando o gasto segundo as prioridades baixo un criterio de maior beneficio para a comunidade ou para os colectivos mais desfavorecidos e buscando mais financiamento alleo. Tamén se aplicarán medidas para a redución dos contratos menores en favor doutras formas de contratación onde prime a maior concorrencia dando prioridade ao requisito de menor prezo de licitación. Estímase que estas medidas suporán una redución de gasto de 174.000 € no 2017. Afectarán a diversas partidas do capítulo 6, principalmente 609.00 e 619.00. A modo de resumo, as medidas adoptar supoñen unha minoración dos gastos non financeiros en 27.000 € no ano 2016 e 315.000 € no ano 2017. Prevese a súa aplicación unha vez aprobado este plan, a excepción das contempladas para os capítulos 4 e 6, as cales, polas súas características e dado o avanzado do ano 2016, aplicaranse a partir do 1 de xaneiro de 2017. En relación ao contido adicional que o artigo 116. bis na Lei 7/1985, de 2 de abril, reguladora das Bases de Réxime Local (LBRL) ven a fixar para o plan económico financeiro, considera esta alcaldía que merecen efectuarse as seguintes apreciacións: – Non se considera necesario suprimir competencias distintas das propias e das exercidas por delegación, dado que as medidas antes propostas considéranse suficientes para lograr os obxectivos do plan. – Respecto xestión integrada e coordinada dos servizos obrigatorios que presta o Concello para reducir custes, estase á espera das actuacións da Deputación Provincial como ente coordinador deses servizos de acordo co disposto no artigo 26 da LBRL. – Incremento de ingresos para financiar os servizos obrigatorios que presta o Concello. De momento non se considera necesario aplicar esta medida por canto que, como xa se explicou antes, o obxectivo é reducir o gasto nos exercicios 2016 e 2017 de modo tal que aínda que coa liquidación do exercicio 2016 se incumpra estabilidade e regra de gasto, que sexa a liquidación do ano 2017 a que en base á contención do gasto permita recuperar a situación de equilibrio. No caso de que á hora de elaborar o orzamento do exercicio 2017 se observe que as previsións de ingreso non se están a cumprir ou que por algún motivo excepcional hai que gastar máis do previsto, tratarán de tomarse medidas adicionais de cara a aumentar ingresos naqueles conceptos en que así sexa posible. – Racionalización organizativa. Está prevista a confección dunha relación de postos de traballo que permita mellorar a estrutura e organización do persoal municipal se ben non se cuantificaron os beneficios de cara a este plan económico-financeiro, aínda que se agarda que redunden positivamente no mesmo. – Supresión de entidades de ámbito territorial inferior ao municipio. Este concello non ten entidades desta natureza. – Unha proposta de fusión cun municipio lindeiro da mesma provincia. Considérase que tampouco se trata dunha medida necesaria por canto que tal e como se ven demostrando o Concello de Malpica, a pesares do seu orzamento limitado, ten capacidade suficiente para seguir prestando os servizos básicos aos seus veciños sen ser necesario fusionarse con outros.3.6. Previsión de evolución das magnitudes económicas e orzamentarias (artigo 21.2 d) LOEPSF e artigo 9.2 c) da Orde HAP/2105/2012). Tendo en conta as previsións tendenciais de ingresos e gastos expostas anteriormente, prevese a seguinte evolución das principais magnitudes orzamentarias: RESULTADO ORZAMENTARIO: dado que o importe do resultado orzamentario axustado nos últimos exercicios (incluído no exercicio 2015 no que se incumpriu o obxectivo de regra do gasto) foi positivo, prevese que esta magnitude siga da mesma maneira nos próximos exercicios. REMANENTE DE TESOURARÍA: prevese que o comportamento do remanente de tesouraría se aproxime ao que se indicará no seguinte cadro, tendo en conta as seguintes premisas: – Os fondos líquidos a 31 de decembro prevéronse a partir dos saldos de tesouraría para os anos 2016 e 2017 que se explican mais adiante. – Debedores e acredores pendentes de pagamento, ingresos pendentes de aplicación e saldos de dubidoso cobro: tómanse de referencia as medias dos últimos anos (2013-2015). – Exceso de financiamento afectado (remanente de tesouraría afectado): tómase como referencia a media do período 2013-2015, porque non se coñece cal vai a ser a súa contía pois non depende so do Concello senón dos axentes financiadores. AFORRO BRUTO E NETO: prevense os seguintes datos, tendo en conta as estimacións da liquidación dos exercicios 2016 e 2017 indicados no apartado 3.4 e que non está previsto realizar ningunha operación de endebedamento, agás o PAI 2016, nos anos 2016 e 2017. EVOLUCIÓN DA DÉBEDA: as medidas contidas neste plan non inflúen na evolución da débeda. Mantense o mesmo volume de endebedamento: 8,54% no 2016 e 8,94% no 2017. ESTIMACIÓN DOS SALDOS DE TESOURARÍA (artigo 9.2 c) da Orde HAP/2105/2012): para a previsión dos saldos de tesouraría tómase como punto de partida as existencias finais a 31/12/2015 (887.066,81 euros). Os datos ata 31 de marzo do presente ano foron obtidos dos arqueos e da contabilidade. O resto da información é unha estimación a partir dos movementos da tesouraría dos anos 2014 e 2015. Deste xeito a previsión dos saldos de tesourería quedaría como se indica no seguinte cadro: ANÁLISE DA EVOLUCIÓN DO CUMPRIMENTO DA REGRA DO GASTO (artigo 21.2 d) da LOEOSF e artigo 9.2 c) da Orde HAP/2105/2012). Coa adopción das medidas previstas estímase a seguinte evolución da regra do gasto: Obsérvase que tanto no 2016 como no 2017 prevese o seu cumprimento, para o cal tomaranse, non obstante, as oportunas cautelas ao longo da xestión do orzamento 2017. No cálculo do límite da regra do gasto e do gasto computable para o ano 2016, partiuse dos datos obtidos da liquidación do ano 2015. Para o ano 2017 tomouse o gasto computable estimado no ano 2016. Para estimar os axustes en contabilidade nacional tívose en conta a recadación dos capítulos 1 ao 3 nos anos 2013 a 2015 e os saldos iniciais e finais da conta 413 “acredores por operacións pendentes de aplicar ao orzamento” nos anos 2014, 2015 e as previsións recollidas no informe intervención sobre o cumprimento do obxectivo de estabilidade orzamentaria e regra de gasto dos orzamentos iniciais do ano 2016. ANÁLISE DO CUMPRIMENTO DO EQUILIBRIO/SUPERÁVIT EN TERMOS DE CONTABILIDADE NACIONAL (artigo 21.2 d) da LOEOSF e artigo 9.2 c) da Orde HAP/2105/2012). Aplicando as medias prevista a evolución do cumprimento do equilibrio ou superávit en contabilidade nacional é a seguinte: Realízase unha previsión de axustes SEC, segundo o informe de intervención sobre o cumprimento da estabilidade orzamentaria e a regra de gasto no proxecto do orzamento 2016 así como a evolución da conta 413 “acredores por operacións pendentes de aplicar ao orzamento”, posto que non se pode facer unha previsión exacta. No entanto, gardarase a máxima cautela para que ao final do ano 2017, á vista da liquidación dese exercicio, se constate o cumprimento do obxectivo de estabilidade orzamentaria. IV. CONCLUSIÓNS. Á vista do contido deste plan exposto nos apartados anteriores, formúlanse as seguintes conclusións: – No informe emitido pola intervención municipal en relación á liquidación do exercicio 2015 constatouse o incumprimento da regra de gasto regulada no artigo 12 da LOEPSF. – Como consecuencia do anterior, e dando cumprimento ao previsto no artigo 21 da LOEPSF, esta alcaldía elaborou o presente plan económico financeiro para a súa aprobación polo Pleno do Concello. – Considérase que unha vez aplicadas as medidas contidas no presente plan, o Concello de Malpica cumprirá co obxectivo de estabilidade orzamentaria e da regra do gasto ao final do exercicio 2017, con ocasión da aprobación da liquidación do devandito exercicio. Estímase entón que nese momento se producirá unha situación de equilibrio ou de superávit en termos de contabilidade nacional e que o volume de débeda viva non incumprirá os límites establecidos.” Malpica de Bergantiños, a 15 de xullo de 2016. O alcalde Eduardo José Parga Veiga